## Carlos Mazón destaca la contribució del Benidorm Fest a la promoció internacional de la Comunitat Valenciana i a l'impuls del talent musical

*** La Generalitat aportarà 1,5 milions d'euros per a la celebració del certamen musical
* Anima els participants a “anar a totes” i aconseguir “la conquesta d'Europa” amb el suport del públic de Benidorm
* El president de la Generalitat ha firmat el conveni per a la celebració de la tercera edició del Benidorm Fest, juntament amb l'alcalde de Benidorm i la presidenta d'RTVE**

**Benidorm.**

El president de la Generalitat, Carlos Mazón, ha destacat la contribució del Benidorm Fest a la promoció internacional de Benidorm, la Costa Blanca i de la Comunitat Valenciana, així com a l'impuls del talent musical.

Així s'ha pronunciat després de la firma del conveni entre la Generalitat, RTVE, i l'Ajuntament de Benidorm, per a la celebració del Benidorm Fest 2024, que ha sigut subscrit per l'alcalde de Benidorm, Toni Pérez, i la presidenta del Consell d'RTVE, Elena Sánchez.

Carlos Mazón ha assegurat que la Comunitat Valenciana “s'obri al món d'una manera molt especial, promocionant el nostre talent i el de la gent que busca un espai en el món de la música” i ha insistit que el certamen “obri les portes al talent amb el llenguatge més universal, el de la música i la cultura”.

Durant la seua intervenció, el cap de l'executiu valencià ha agraït a l'anterior equip de govern del Consell la posada en marxa d'esta iniciativa a Benidorm, i ha assenyalat que “recull el testimoni” de continuar celebrant el festival “amb tota la humilitat, il·lusió i ambició”.

Així mateix, ha reivindicat “l'esperit emprenedor” i de “cerca de l'excel·lència” d'este certamen musical, i ha animat els participants a “anar a totes” i aconseguir “la conquesta d'Europa”, per a la qual cosa comptaran amb el suport tant del públic que assistirà a les gales com de l'audiència.

Carlos Mazón ha donat la benvinguda novament a Ràdio Televisió Espanyola, així com a tots els participants en la present edició, a Benidorm, municipi al qual s'ha referit com el “bressol de la indústria de la felicitat”, ja que pot ser considerat com la capital del turisme de la Comunitat Valenciana i una de les referències nacionals i internacionals més importants.

L'acte també ha comptat amb l'assistència de la consellera d'Innovació, Indústria, Comerç i Turisme, Nuria Montes, i de la cantant Ruth Lorenzo, que serà una de les presentadores del certamen.

**Promoció turística**

A través del conveni firmat este dijous, la Generalitat aporta 1,5 milions d'euros per a la posada en marxa d'accions de publicitat i comunicació turística de la Comunitat Valenciana.

Per la seua banda, RTVE s'ocupa de seleccionar la representació d'Espanya en Eurovisió durant la celebració del Benidorm Fest, de l'organització i producció del festival, així com de la gravació audiovisual i la retransmissió televisiva en directe de les tres gales.

**Novetats de l'edició 2024**

Com a principal novetat en esta tercera edició del festival, destaca l'impuls a la promoció turística, que va més enllà de la ciutat de Benidorm, ja que els presentadors viatjaran a Elx, Relleu, València i Peníscola per a realitzar reportatges, que s'emetran en la gala final, amb l'objectiu de promocionar la Comunitat Valenciana.

També s'incorporen novetats en el disseny escenogràfic, que comptarà amb elements mòbils, un arc el·líptic i amb una pantalla circular, que estarà situada arran de terra, i que oferirà una visió 360º.

Així mateix, per primera vegada el Benidorm Fest comptarà amb una *viewing room* després dels assajos, seguint el model d'Eurovisió, de tal manera que, després dels assajos, els 16 participants i els seus equips tindran l'oportunitat d'afinar plans, ajustar llums i revisar les seues actuacions per a realitzar modificacions relacionades amb la posada en escena.

Cal recordar que el Benidorm Fest 2024 celebrarà la seua gran final el 3 de febrer i les semifinals el 30 de gener i l'1 de febrer i que, durant la celebració, també s'oferirà una programació especial d'activitats, entre les quals s'inclou l'experiència gastronòmica Tapa Fest, en la qual participaran 21 establiments distribuïts per tot el municipi, i l'EuroClub, que enguany torna amb més activitats i novetats.

Fecha: 18/01/2024